ཉེ་ཆར་ཁོ་བོའི་སློབ་མ་བཟང་པོ་ཐོས་པ་ལ་བརྩོན་པ་ཞབས་ཤར་ཟླ་བ་ཚེ་རིང་གིས་དོགས་འདྲིའི་མཚམས་སྦྱོར་ལ་བརྟེན་ནས།རང་ཅག་བོད་ཀྱི་མཁས་པ་ཀུན་གྱི་གཙུག་རྒྱན་རྗེ་བཙུན་ས་སྐྱ་ཎྚི་ཏ་མཆོག་གི་གསུང་ཡི་གེའི་སྦྱོར་བ་བཞུགསཞེས་བྱ་བ་བོད་ཀྱི་ཡུ་གེའི་བརྡ་སྤྲོད་པའི་བསྟན་བཅོས་མཆོག་ཏུ་གྱུར་པ་དེ་མཇལ་བའི་སྐལ་བ་ཐོབ་བྱུང་།དེ་ཉིད་ཀློག་གིན་ཀློག་གིན་ངོ་མཚར་དང་དགའ་སྤྲོ་ཕན་ཚུན་འགྲན་པ་ཇི་བཞིན་གཅིག་ཅར་དུ་འཆར་ཏེ་གློ་བུར་འདི་ན་གཅིག་འདུག།འདི་ན་གཅིག་འདུག་ཅེས་པའི་ཆིག་ལབ་རང་དབང་མེད་པ་ཞིག་ཀྱང་ཤོར་སོང་།ཡིད་ལ་རབ་དགའི་ཚོར་བ་དཔག་མེད་སྐྱེ་བ་དང་དུས་མཚུངས་ཆ་མི་འཚལ་བའི་ཚོར་སྣང་འཇིགས་ཡེ་རེ་བ་ཞིག་ཀྱང་དབང་མེད་དུ་འཆར་བྱུང་།དེ་ནི་ཞིབ་ཏུ་བསམ་དུས་སྤྱི་ཚོགས་རྙིང་པའི་ནང་འདི་རིགས་དངོས་སུ་བརྗོད་པ་ལྟ་ཅི་དོགས་པ་ཙམ་ཡང་ཟ་མི་ནུས་མོད།དེང་སྐབས་སྤྱི་ཚོགས་གསར་པ་འདིའི་ནང་རིག་གནས་གང་ལའང་མེ་ཏོག་མཉམ་བཞད་དང་མཁས་བརྒྱ་འགྲན་གླེང་གི་མཛད་ཕྱོགས་བཟང་པོ་འདི་ལྟ་བུ་ཡོད་པའི་སྐབས་སུ་ཡང་།ད་དུང་སྲོལ་རྒྱུན་གྱི་བསམ་བློའི་བག་ཆགས་འཇིག་སུ་རུང་བ་ཞིག་གིས་གཉོམ་ཆུང་བདག་ལ་འགོག་གནོན་ཕོག་སྟེ་རེ་ཞིག་སླར་ཡང་འདི་སྐོར་དཔྱད་བརྗོད་འཐད་མིན་གྱི་ཐོག་ལ་ཐེ་ཚོམ་གྱི་དྲ་བར་ཚུད།འོན་ཀྱང་དེ་ནས་བཟུང་ཇི་ལྟར་བྱས་ནའང་ཞེ་བློ་མི་བདེ་བར་བསམ་གཞིགས་ཡང་ཡང་བགྱིས་པ་ལས་འདི་འདྲ་ཞིག་དྲན་ཏེ།ཇི་སྐད་དུ་ཡང་ལང་ཀར་གཤེགས་པའི་མདོ་ལས།དགེ་སློང་དག་དང་མཁས་རྣམས་ཀྱིས།།བསྲེགས་བཅད་བརྡར་བའི་གསེར་བཞིན་དུ།།ལེགས་པར་བརྟག་ལ་ང་ཡི་བཀའ།།ལེན་པར་བྱ་ཡི་གུས་ཕྱིར་མིན།།ཞེས་བྱ་བ་དེས་བདག་གི་བློ་སྒོ་ཕྱེ་ཞིང་།བློ་སྟོབས་རྡོ་རྗེའི་གོ་ཆ་བཞིན་སྲ་བར་འགྱུར་ནས་བདེན་དོན་འཚོལ་ཞིག་ཀྱི་ཆེད་དུ་བརྟན་དཔྱད་ནན་ཏན་བགྱིས་པ་ལ་ནི་ཉེས་པ་ནམ་ཡང་ཡོང་མི་སྲིད་པའི་ཆོས་ཉིད་ལ་ངེས་པ་རྙེད་དེ་བོད་ཀྱི་ཡི་གེའི་བརྡ་སྤྲོད་རིག་པ་འཕེལ་རིམ་གྱི་ལམ་ཚད་རྡོ་རིང་ལྟ་བུ་འདིའི་འབྱུང་ཁུངས་ལ་གང་ནུས་ཀྱིས་ཞིབ་དཔྱད་ཅིག་བགྱིས་ནས་མི་རབས་རྗེས་རྣམས་ལ་དཔྱད་གཞིའི་རྒྱུ་ཆ་ལྟ་བུ་ཞིག་ཤུལ་བཞག་བྱ་རྒྱུ་ནི།གཅིག་བྱས་ན་དགོས་པ་དོན་ལྡན་དུ་འགྱུར་བའང་སྲིད་སྙམ་སྟེ་འབྲེལ་ཡོད་ཡིག་རིགས་གང་རྙེད་ལ་ཞིབ་འཇུག་དང་འབྲེལ་དོགས་གཞི་རྒྱུ་མཚན་དང་བཅས་རིམ་བཞིན་གླེང་བར་བྱའོ།།